ওয়েব ডেস্ক : দলে থেকেও নেই তিনি। একে একে সমস্ত দলীয় পদ ও দায়িত্ব থেকে তাঁকে সরিয়ে দিয়েছে তৃণমূল। শিবরাত্রির সলতের মতো ছিল দলের সর্বভারতীয় সহ সভাপতি পদটি। শুক্রবার সেই পদেরও বিলোপ ঘটিয়েছে তৃণমূল কংগ্রেস। ফলে 'মুকুল এর পর কোথায়' ক্রমশ তীব্র হচ্ছে গুঞ্জন। কৌশলে সেই প্রশ্নের জবাব দিলেন পোড় খাওয়া রাজনীতিক। উত্তর দিলেন ক্রিকেটের ভাষায়।   রাজনৈতিক মহলের মতে, তৃণমূল যে তাঁকে ক্রমশ দূরে সরাচ্ছে তা বিলক্ষণ টের পেয়েছেন মুকুল। ফলে বিকল্প রাজনৈতিক মঞ্চ খোঁজার তত্পরতাও চালাচ্ছেন তিনি। তৃণমূলে অপ্রাসঙ্গিক হলেও রাজনীতির ময়দান যে তিনি ছাড়বেন না তা বুঝিয়ে দিলেন তিনি।  দলে কী গুরুত্ব হারাচ্ছেন মুকুল রায়? দল কি এবার তাঁর সঙ্গে দূরত্ব বজায় রাখার চেষ্টা করছে? দলের পদাধিকারীদের তালিকায় মুকুলের নাম না থাকায় ইতিমধ্যেই উঠতে শুরু করেছে নানান প্রশ্ন।